Lav et referat af nedenstående tekst:

Tekst:
Asetek, der er beliggende i Aalborg, har indtil nu været fokuseret på køling af IT-udstyr, men efter et rekordstort overskud kaster man sig nu ud i en ny produktlinje i virksomheden. Virksomheden vil nemlig være verdens bedste til at udvikle produkter til racingsimulatorer, der kan matche virkelighedens opfattelse af at køre ræs. - Det er ikke en bil, men det er alt det, der skal til for at køre en bil. Sæder, pedaler, rat, platforme. Det starter fra, at man kan købe et rat og sætte fast på et bord til at man køber en komplet platform, hvor det hele drejer, når man drejer i et sving, fortæller CEO André Eriksen. Allerede nu er det muligt at købe rat og pedaler og koble til en spillekonsol i hjemmet for at få følelsen af at køre ræs. Ifølge André Eriksen vil virksomhedens nye produkter kunne give en reel følelse af at køre bil. Og det er både henvendt til teenageren, der vil spille konsolspil og til den professionelle racerkører. - Det er til alle. Det, der findes på markedet, er ultrakompliceret. Hvis du ikke er nørdet og har en 14-årig søn, der gerne vil prøve at køre en Ferrari, kan du koble det til en PlayStation, og så er du sådan set i gang, siger André Eriksen. André Eriksen har selv kørt motorsport i USA og Danmark og har en søn, der kører ræs på højt niveau i udlandet. Det er derfra, inspirationen til simulatoren er opstået. Han ønsker endnu ikke at sætte priser på produkterne men fortæller som sammenligning, at virksomheden har én konkurrent beliggende i Tyskland, der kun fokuserer på simulatorer til racerkørere og som har en årlig omsætning på 800 millioner kroner.

Referat:
Teknologivirksomheden Asetek A/S vil være førende inden for udstyr til racingsimulatorer, hvor man hjemme i stuen med rat, pedaler og sæder kan få en realistisk følelse af at køre bil.